- N Á V R H -

MEMORANDUM

O

POROZUMENÍ

medzi 
Vládou Slovenskej republiky
a
Spoločnosťou PUNCH International NV, Belgicko

o priamej investícii spoločnosti PUNCH International NV na Slovensku

(zo dňa 29.mája 2001)

MEMORANDUM O POROZUMENÍ (ďalej len „Memorandum“) sa uzatvára medzi 

Vládou Slovenskej republiky (ďalej len „vláda“) na jednej strane, zastúpenou Ľubomírom Harachom, ministrom hospodárstva Slovenskej republiky

a

spoločnosťou PUNCH International NV (ďalej len „PUNCH“) so sídlom v Koperstraat 1a
9830 Sint-Martens-Latem, Belgicko, na strane druhej, zastúpenou Guidom Dumareyom, predsedom predstavenstva a prezidentom spoločnosti PUNCH. Spoločnosť PUNCH je významným európskym producentom v oblasti spotrebnej a profesionálnej elektroniky a výroby displejov.

Vzhľadom na to, že spoločnosť PUNCH má zámer vybudovať výrobné kapacity na Slovensku, za účelom exportu svojich produktov na svetové trhy založila 100% dcérsku spoločnosť:

PULSE IT CONTRACTING, s.r.o. Námestovo (ďalej len „PUNCH Námestovo“), so sídlom v: Vavrečka 311, 029 01, Námestovo a upísaným základným imaním vo výške 200 000 Sk. Táto spoločnosť je v procese transformácie so zmenou názvu spoločnosti na PUNCH CAMPUS.

a

rozhodla sa investovať na tento účel  2,383 mld. ,- Sk (cca 55 mil. EUR) v priebehu           5 rokov, čím sa vytvorí 500 pracovných miest do konca roka 2001 a do konca roka 2005 až 2500 pracovných miest. 

Vzhľadom na to, že rokovania medzi zástupcami vlády a spoločnosti PUNCH sa zavŕšili dňa 17. mája 2001 negociáciou konečného návrhu Memoranda, dohodli sa obidve strany na dolu uvedených záväzkoch a podmienkach podporujúcich investíciu spoločnosti  PUNCH na Slovensku. 

Zmluvné strany, uvažujúce o spoločnom postupe, sa dohodli na nasledovnom:

Článok 1
DAŇOVÝ ÚVER

1.1.	Vláda konštatuje, že platné hospodársko – politické a legislatívne opatrenia v Slovenskej republike vytvárajú vhodný stimulačný rámec na účinnú podporu prílevu zahraničných investícií na Slovensko. Ako hlavný nástroj podpornej politiky v daňovej oblasti považuje Zákon č.366/1999 Z. z. o daniach z príjmov v znení zákona č. 466/2000 Z. z. 

1.2.	Vláda potvrdzuje, že v prípade splnenia podmienok ustanovených v tomto zákone, bude spoločnosti PUNCH Námestovo poskytnutý daňový úver v súlade s ustanovením §35a tohto zákona, a spoločnosť PUNCH Námestovo bude môcť využívať tzv. daňové prázdniny (uplatňované ako daňový úver) v rozsahu 10 (desať) rokov nasledovne:

1.2.1.	5 (päť) rokov daňový úver v rozsahu 100% zníženia dane vykázanej v daňovom priznaní a ďalších
1.2.2.	5 (päť) rokov daňový úver v rozsahu 50% zníženia dane vykázanej v daňovom priznaní 
1.3.	Vláda vynaloží maximálne úsilie, aby v prípade prijatia právnej úpravy, upravujúcej poskytovanie investičných stimulov, ktoré by boli v prospech spoločnosti PUNCH Námestovo, mohla spoločnosť PUNCH Námestovo v prípade splnenia všetkých požiadaviek, ustanovených v tomto zákone, využiť výhody, vyplývajúce z takejto právnej úpravy.

Článok 2
DOVOZ TECHNOLÓGIE

2.1.	Spoločnosť PUNCH potvrdzuje, že spoločnosti PUNCH Námestovo bude dodaná technológia s príslušným vybavením, strojmi a zariadením v spolupráci so spoločnosťou Philips Slovakia, s.r.o.

2.2.	Vláda týmto zaručuje dovozcovi oslobodenie dovozu technológií od dovozného cla, podľa príslušných ustanovení vyhlášky Ministerstva financií SR č. 191/2000 Z. z. o oslobodení strojov, strojných zariadení, prístrojov a nástrojov od dovozného cla. Horeuvedené oslobodenie je platné len za podmienok, taxatívne vymedzených v tejto vyhláške.

Článok 3
VYTVORENIE NOVÝCH PRACOVNÝCH MIEST
A REKVALIFIKÁCIA PRACOVNÍKOV

3.1.	Spoločnosť PUNCH sa zaväzuje, že jej investícia na Slovensku zabezpečí 2500 nových pracovných miest do roku 2005.

3.2.	Vláda vynaloží maximálne úsilie, aby spoločnosti PUNCH Námestovo boli poskytnuté finančné príspevky na vytvorenie nových pracovných miest v súlade so zákonom      č. 387/1996 Z. z. o zamestnanosti v znení neskorších predpisov.

3.3.	Na základe podrobného preskúmania dostupných zdrojov v rámci Národného úradu práce sa bude vláda usilovať o splnenie požiadaviek na podporné opatrenia nasledovne:

3.3.1.	Vláda vynaloží maximálne úsilie, aby Národný úrad práce poskytol dotáciu príslušnému Okresnému úradu práce v potrebnej výške, ktorý v súlade s ustanoveniami zákona č. 387/1996 Z. z. o zamestnanosti v znení neskorších predpisov, na základe tejto dotácie poskytne spoločnosti PUNCH Námestovo príspevok do výšky 28 000 Sk v závislosti od aktuálnej miery evidovanej nezamestnanosti v príslušnom okrese, ako aj štruktúry a kvalifikácie pracovnej sily, na každé vytvorené nové pracovné miesto pre evidovaného nezamestnaného. Časové a vecné hľadisko poskytovania príspevku na vytvorenie pracovného miesta spoločnosťou PUNCH Námestovo bude predmetom vzájomnej zmluvy medzi spoločnosťou PUNCH Námestovo a Okresným úradom práce Námestovo, pri zohľadnení podmienky, že takto vytvorené pracovné miesto musí spoločnosť PUNCH Námestovo udržať najmenej po dobu dvoch rokov.

3.3.2.	Poskytnúť finančný príspevok, v súlade s platnými právnymi predpismi, pokrývajúci primerané náklady vynaložené na rekvalifikáciu do výšky 50% celkových nákladov na rekvalifikáciu za každého zaškoleného zamestnanca. 

3.3.3.	Podrobný spôsob poskytnutia podpory bude obsahovať dohoda, ktorú uzatvorí spoločnosť PUNCH Námestovo s príslušným Okresným úradom práce.

3.4.	Vláda vynaloží maximálne úsilie, aby zabezpečila, že hore uvedená finančná podpora bude vyhradená v rámci Národného úradu práce počas obdobia prvých štyroch rokov, t.j. v období, kedy sa očakáva najvyšší nárast pracovných miest, vytvorených spoločnosťou PUNCH Námestovo a tým nárast nákladov spojených s rekvalifikáciou zamestnancov.

Článok 4
INŽINIERSKE SIETE

4.1.	S cieľom prispieť k posilneniu priorít regionálneho rozvoja okresu Námestovo prejavuje vláda zámer, podpisom tohto Memoranda, vyčleniť z prostriedkov určených na priemyselné parky v kapitole Všeobecná pokladničná správa v štátnom rozpočte na rok 2001 sumu 39,5 mil. Sk  nasledovne:

4.1.1.	Suma 35,5 mil. Sk bude vyčlenená v prospech Stredoslovenských energetických závodov, š.p. Žilina (ďalej len „SSE“) na vybudovanie napojenia výrobného areálu spoločnosti PUNCH Námestovo na elektrorozvodné zariadenie SSE a s tým súvisiacich zariadení. 

4.1.1.1.	SSE zabezpečia napojenie areálu 22 kV kábelovými vedeniami na elektrorozvodné zariadenie s dostatočnou prenosovou schopnosťou elektrického vedenia v súlade s požiadavkou spoločnosti PUNCH Námestovo. Náklady spojené s výstavbou zariadenia v súlade s týmto bodom budú financované z vlastných zdrojov SSE.

4.1.1.2.	Výstavba 2 x 110 kV vedenia a postavenie jednoduchej rozvodne s jedným transformátorom 110/22 kV bude financované nasledovným spôsobom: ½ rozpočtovaných investičných nákladov bude financovaná z vlastných zdrojov SSE, ¼  bude financovaná spoločnosťou PUNCH Námestovo a na ¼ (cca. 10,5 mil. Sk) budú vyčlenené prostriedky v súlade s ustanovením v bode 4.1. a zo sumy uvedenej  v bode 4.1.1. tohto Memoranda.

4.1.1.3.	Zo sumy uvedenej v bode 4.1.1. tohto Memoranda bude suma         25 mil. Sk vyčlenená v prospech SSE a účelovo viazaná na vybudovanie transformácie VVN/VN napätia s jedným transformátorom. Táto suma pokryje v plnej výške sumu rozpočtovaných nákladov na výstavbu predmetného zariadenia. V prípade prekročenia rozpočtovaných nákladov, bude zostatok hradiť spoločnosť PUNCH Námestovo z vlastných zdrojov.

4.1.1.4. Vzhľadom na požiadavku spoločnosti PUNCH Námestovo na dostupnosť výkonu a harmonogramu dodávok elektrickej energie, vláda vynaloží maximálne úsilie, aby dodávateľ elektrickej energie SSE zabezpečil nároky spoločnosti PUNCH Námestovo na zabezpečenie výkonu nasledovne:

4.1.1.4.1.	Obdobie 1 (apríl - október 2001)..............................5 MW
4.1.1.4.2.	Obdobie 2 (rok 2003)...............................................6 MW
4.1.1.4.3.   Obdobie 3 (rok 2005).............................................20 MW

4.1.2.	Severoslovenské vodárne a kanalizácie, š.p. Žilina (ďalej len „SeVaK“) zabezpečia výstavbu vodovodného potrubia, napojenia výrobného areálu spoločnosti PUNCH Námestovo na vodojem Čerchle-Námestovo a na verejnú kanalizáciu a čističku odpadových vôd (ďalej len „ČOV“). 

4.1.2.1.	Zo sumy uvedenej v bode 4.1. tohto Memoranda bude suma              4 mil. Sk vyčlenená v prospech SeVaK-u na vybudovanie napojenia výrobného areálu spoločnosti PUNCH Námestovo na vodovodné potrubie.

4.1.2.2.	SeVaK zabezpečí napojenie výrobného areálu spoločnosti PUNCH Námestovo na verejnú kanalizáciu a ČOV z vlastných zdrojov.

4.1.2.3. Spoločnosť PUNCH vynaložila z vlastných zdrojov 8 mil. Sk na vybudovanie napojenia na vodovodné potrubie a kanalizáciu.

4.1.2.4. V prípade nedostatku financií SeVaK-u na vybudovanie zariadení podľa bodu 4.1.2. tohto Memoranda, vynaloží vláda maximálne úsilie na poskytnutie alternatívneho financovania takejto výstavby.

4.2.	Na základe vzájomnej dohody medzi Slovenským plynárenským priemyslom (ďalej len SPP), š.p. Bratislava, spoločnosťou Punch Námestovo a Ministerstvom hospodárstva Slovenskej republiky, zrealizuje SPP, š.p. odštepný závod Žilina na vlastné náklady vybudovanie vysokotlakovej prípojky a regulačnej stanice pre odber zemného plynu  pre výrobný areál spoločnosti PUNCH Námestovo.

4.3.   Spoločnosť PUNCH Námestovo sa zaväzuje, že v prípade nedostatočného odberu, resp. nedostatočného využívania prenosových kapacít účelovo vybudovaných zariadení, na ktoré vláda vyčlení prostriedky zo štátneho rozpočtu, zaplatí penále vo výške aktuálnej diskontnej sadzby Národnej banky Slovenska z hodnoty zbytočne vyčlenených prostriedkov zo štátneho rozpočtu.  

4.4.    Vláda si je vedomá potreby zlepšovať cestnú infraštruktúru. Vláda sa bude usilovať o zabezpečenie vhodného napojenia výrobnej lokality spoločnosti PUNCH Námestovo na cestnú sieť. 

Článok 5
ENVIRONMENTÁLNA KLAUZULA

5.1.	V rámci dodržiavania zákonov, nariadení, uznesení a právnych noriem uplatňovaných v Slovenskej republike si je spoločnosť PUNCH International NV, ako aj spoločnosť PUNCH Námestovo vedomá potreby ochraňovať životné prostredie, zdravie a bezpečnosť práce na Slovensku, ktoré budú viesť k trvalo udržateľnému rozvoju.

Článok 6
MENOVANIE ZÁSTUPCOV

6.1.	Na zabezpečenie záväzkov, vyplývajúcich z Memoranda, obidve strany súhlasia s vymenovaním zodpovedných koordinátorov.

6.1.1.	Vláda poveruje Ministerstvo hospodárstva Slovenskej republiky zabezpečiť záväzky, obsiahnuté v tomto Memorande v úzkej spolupráci s ostatnými orgánmi štátnej správy.

6.1.2.	Spoločnosť PUNCH poveruje spoločnosť PUNCH Námestovo podniknúť relevantné úkony na zabezpečenie záverov, prijatých v tomto Memorande.

Článok 7
NADOBUDNUTIE PLATNOSTI

7.1.	Toto Memorandum nadobudne platnosť a účinnosť dňom jeho podpisu obidvomi zmluvnými stranami.

Článok 8
Rôzne

8.1.	Toto Memorandum je koncipované v slovenskom jazyku, bude preložené do anglického jazyka a podpísané v slovenskej a v anglickej verzii. Verzia v anglickom jazyku bude rozhodujúca pri právnom výklade.

Na dôkaz uvedeného, zmluvné strany, zastúpené svojimi oprávnenými zástupcami, svojimi podpismi potvrdzujú toto Memorandum o porozumení uzatvorenom v Bratislave v štyroch (4) vyhotoveniach, z ktorých dve (2) sú v anglickom jazyku a dve (2) sú v jazyku slovenskom, ako oficiálny preklad. Každá strana si ponechá jednu anglickú a jednu slovenskú podpísanú kópiu.

Dátum:

V Bratislave dňa .......................................2001
V Sint-Martens-Latem, dňa.......................2001

................................................................... ....................................................................                           Za Vládu Slovenskej republiky                                       Za spoločnosť PUNCH

    Ľubomír HARACH				       Guido Dumarey
             minister hospodárstva				predseda predstavenstva a
								    prezident spoločnosti

							...................................................................
Za spoločnosť Pulse IT Contracting /
PUNCH-CAMPUS

Radka Soukupová
konateľka spoločnosti